‘বাংলা থেকেও জঙ্গলরাজ উপড়ে ফেলব’, হুঁশিয়ারি মোদির

ওয়েব ডেস্ক : বিহারের বিধানসভা নির্বাচনের (Bihar Assembly Election 2025) ফল ঘোষণা হতে না হতেই, বাংলার নির্বাচন নিয়ে বলতে শোনা গেল প্রধানমন্ত্রী নরেন্দ্র মোদিকে (Narendra Modi)। এদিন বিহারের ভোটের ফলাফল প্রকাশ হতেই দিল্লিতে বিজেপির সদর দফতরে বার্তা দেন বিজেপির কেন্দ্রীয় নেতারা। সেখান থেকেই ‘বাংলা থেকে জঙ্গলরাজ উপড়ে ফেলবেন’ বলে হুঁশিয়ারি দিলেন মোদি।

এদিন বিজেপির (BJP) সদর দফতর থেকে মোদি বলেন, “বিহার হয়েই গঙ্গা পশ্চিমবঙ্গে ঢোকে। আমরা পশ্চিমবঙ্গবাসীকে আশ্বস্ত করছি যে বিজেপি আপনাদের সঙ্গে আছে। আমরা বাংলা থেকেও জঙ্গলরাজ উপড়ে ফেলব।”

এর কিছুক্ষণ আগে রাজ্যের বিরোধী দলনেতা শুভেন্দু অধিকারী (Suvendu Adhikari) বলেছিলেন, “বিহারে এই মুহূর্তে গেরুয়া ঝড়। সরকার গড়তে দরকার ছিল ১২২টি আসন, আর আমরা এগিয়ে আছি ১৯০টি আসনে। বিহার কি জিত হামারি হ্যাঁ, আব বাংলা কা বারি হ্যাঁ।” তাঁর দাবি, “স্বচ্ছ ভোট হলে তৃণমূল বাংলায় থাকতে পারবে না।” মমতা বন্দ্যোপাধ্যায়ের প্রসঙ্গ টেনে তিনি আরও বলেন, “নন্দীগ্রামে মমতা বন্দ্যোপাধ্যায় হেরেছিলেন। বিহারের মতো এখানেও একই অবস্থা হবে। এবার ভবানীপুরেও হারবেন তিনি।”

আরও খবর : খেলা ঘোরালেন, বিধানসভা ভোটে অভূতপূর্ব ফল চিরাগের দলের

বিজেপির প্রাক্তন রাজ্য সভাপতি সুকান্ত মজুমদারের (Sukanta Majumdar) মুখে শোনা যায় অঙ্গ-বঙ্গ-কলিঙ্গ-র কথা। তিনি বলেন, ‘অঙ্গ হল বিহার। কলিঙ্গ হল ওড়িশা। এবার হল বাংলার পালা। বিহারের মতো বাংলার মানুষও মুক্তি পেতে চান জঙ্গলরাজ থেকে।’

বলে রাখা দরকার, ২০১৯ সালের লোকসভা নির্বাচনে ভালো ফল করেছিল বিজেপি। কিন্তু তার পর থেকে নির্বাচনে ভরাডুবি হয়েছে গেরুয়া শিবিরের। তবে শাসকদল তৃণমূলের কাছে নিজেদের প্রমাণ করতে বার বার ব্যর্থ হয়েছে তারা। এদিকে দলের মধ্যেই গোষ্ঠীকোন্দল রয়েছে। অন্যদিকে বাংলায় এসআইআর প্রক্রিয়া বিজেপির কাছে বুমেরাং হতে পারে বলে মনে করছে রাজনৈতিক মহল। তবে এখন দেখার বিষয়, ২০২৬ নির্বাচনে (West Bengal Assembly Election 2026) কত কী করতে পারে গেরুয়া শিবির।